ai4bharat/Pralekha huggingface dataset:
ஆயுஷ்
ஆயுஷ் அமைச்சகத்தின் முதலாவது சிந்தனை அமர்வை மத்திய ஆயுஷ் துறை அமைச்சர் திரு சர்பானந்த சோனாவால் தொடங்கி வைத்தார்
அசாம் மாநிலம் காசிரங்கா தேசிய பூங்காவில் ஆயுஷ் அமைச்சகத்தின் முதலாவது சிந்தனை அமர்வை மத்திய ஆயுஷ் துறை அமைச்சர் திரு சர்பானந்த சோனாவால் இன்று தொடங்கி வைத்தார். இந்நிகழ்ச்சியில் பேசிய அவர், ஆயுஷ் துறையின் அபரிமிதமான திறன் குறித்துப் பேசினார். ஆதாரம் அடிப்படையிலான அறிவியல் பூர்வ ஆராய்ச்சியில் ஈடுபடுமாறு இளைய ஆராய்ச்சியாளர்களையும், அறிவியலாளர்களையும் அவர் கேட்டுக்கொண்டார். ஆயுஷ் மருத்துவ முறையின் ஆராய்ச்சி மற்றும் பயன்கள் குறித்து உள்ளுர் மொழிகளில் விளக்குமாறும் இதன் மூலம் பெருமளவிலான மக்களை அது சென்றடையும் என்றும் கூறினார்.
ஆயுஷ் துறையின் டிஜிட்டல் சுகாதாரம் மற்றும் தொழில்நுட்பம் குறித்த முதல் அமர்வில் பங்கேற்ற ஆயுஷ் துறை இணையமைச்சர் டாக்டர் மகேந்திர முஞ்ச்பாரா, ஆயுஷ் துறையின் வலிமையை உலக நாடுகள் தற்போது உணர்ந்து வருவதாகத் தெரிவித்தார்.
முதலாவது நாள் அமர்வில் ஆயுஷ் துறையில் டிஜிட்டல் சுகாதாரம் மற்றும் தொழில்நுட்பம் இரண்டாவது அமர்வில் ஆயுஷ் ஆராய்ச்சி, எதிர்கால உத்தி, சவால்கள், மூன்றாவது அமர்வில் ஆயுஷ் கல்வி, எதிர்கால முன்னெடுப்பு, திறன் கட்டமைப்பு, வேலைவாய்ப்பு உருவாக்கம், தேசிய கல்வி கொள்கை குறித்து விவாதிக்கப்பட்டது.
இரண்டாம் நாள் அமர்வில் ஆயுஷ் மருந்து தொழிற்சாலைகளின் தற்போதைய சவால்கள், முன்னெடுத்தி செல்லுதல் ஆயுஷ் பொருட்களின் சேவைகள் மற்றும் தரம் ஆய்வு குறித்து விவாதிக்கப்படும்.
பிரதமர் அலுவலகம்
மிலாது நபியை முன்னிட்டு நாட்டு மக்களுக்கு பிரதமர் வாழ்த்து
மிலாது நபி இன்று  கொண்டாடப்படுவதை முன்னிட்டு, பிரதமர் திரு நரேந்திர மோடி நாட்டு மக்களுக்கு வாழ்த்துத் தெரிவித்துள்ளார்
“மிலாது நபி வாழ்த்துகள். நபிகள் நாயகத்தின் சிந்தனைகளால் உத்வேகம் பெற்று, இந்நாளில் சமுதாயத்தில் நல்லிணக்கம் மற்றும் இரக்க உணர்வு மேம்படட்டும். அனைத்து இடங்களிலும் அமைதி நிலவட்டும்.” என்று பிரதமர் தெரிவித்துள்ளார்.
மிலாது நபி வாழ்த்துகள். நபிகள் நாயகத்தின் சிந்தனைகளால் உத்வேகம் பெற்று, இந்நாளில் சமுதாயத்தில் நல்லிணக்கம் மற்றும் இரக்க உணர்வு மேம்படட்டும். அனைத்து இடங்களிலும் அமைதி நிலவட்டும்.
— நரேந்திர மோடி 
----
(Visitor Counter : 102
பிரதமர் அலுவலகம்
2022 தேசிய விளையாட்டுப் போட்டிகள் முடிவடைந்ததையடுத்து, வீரர்களுக்கு பிரதமர் வாழ்த்து
2022 தேசிய விளையாட்டுப் போட்டிகளில் கலந்து கொண்ட அனைத்து தடகள வீரர்களுக்கும் பிரதமர் திரு நரேந்திர மோடி தமது நல்வாழ்த்துகளைத் தெரிவித்து, பதக்கங்களை வென்ற வீரர்களைப் பாராட்டியுள்ளார். 2022 தேசிய விளையாட்டுப் போட்டிகளின் பிரம்மாண்டமான வெற்றியைக் குறிப்பிட்டு, விளையாட்டு உள்கட்டமைப்பு, வீரர்களால் பரவலாகப் பாராட்டப்பட்டதாகவும், மறுசுழற்சி, நெகிழி கழிவுகளைக் குறைத்தல் மற்றும் சுற்றுப்புறத் தூய்மையைப் பேணுதல் உள்ளிட்டவை அடங்கிய நிலைத்தன்மையில் கவனம் செலுத்தியதற்காகவும் இந்த விளையாட்டுப் போட்டிகள் என்றும் நினைவில் கொள்ளப்படும் என்றும் பிரதமர் தெரிவித்தார். குஜராத் மாநில மக்கள் மற்றும் அரசின் விருந்தோம்பலை அவர் பாராட்டினார்.
தொடர் ட்விட்டர் பதிவுகளில் பிரதமர் தெரிவித்துள்ளதாவது:
“2022 தேசிய விளையாட்டுப் போட்டிகள் நேற்று நிறைவடைந்தன. இதில் கலந்துகொண்டு விளையாட்டு உணர்வை மேம்படுத்திய ஒவ்வொரு வீரருக்கும் வணக்கம். போட்டிகளில் வெற்றி பெற்று பதக்கங்கள் வென்ற அனைவருக்கும் வாழ்த்துகள். அவர்களது சாதனையால் பெருமிதம் கொள்கிறேன். வீரர்களின் எதிர்கால முயற்சிகளுக்கு என் நல்வாழ்த்துகள்.”
“இந்த ஆண்டின் தேசிய விளையாட்டுப் போட்டிகள் பல்வேறு காரணங்களால் சிறப்பம்சம் பெறுகிறது. விளையாட்டு உள்கட்டமைப்பை வீரர்கள் பரவலாகப் பாராட்டினார்கள். பாரம்பரிய விளையாட்டுகளில் அதிகரித்த வீரர்களின் பங்கேற்பும் மற்றொரு குறிப்பிடத்தக்க அம்சம்.”
“மறுசுழற்சி, நெகிழி கழிவுகளைக் குறைத்தல் மற்றும் சுற்றுப்புறத் தூய்மையைப் பேணுதல் உள்ளிட்டவை அடங்கிய நிலைத்தன்மையில் கவனம் செலுத்தியதற்காகவும் 2022 தேசிய விளையாட்டுப் போட்டிகள் என்றும் நினைவுகூரப்படும். விளையாட்டுகளின் வாயிலான குஜராத் மாநில மக்கள் மற்றும் அரசின் விருந்தோம்பலையும் நான் பாராட்ட விரும்புகிறேன்.”
பிரதமர் அலுவலகம்
“பொருளாதார கொள்கை – செல்ல வேண்டிய பாதை” என்ற கருத்து குறித்து பொருளாதார வல்லுநர்கள் மற்றும் நிபுணர்களுடன் பிரதமர் கலந்துரையாடல்
முக்கிய பொருளாதார அம்சங்கள் குறித்து பல்வேறு குழுவினரும் விளக்கம் அளித்தனர்
பிரதமர் திரு நரேந்திர மோடி இன்று, நித்தி ஆயோக் சார்பில் ஏற்பாடு செய்யப்பட்ட “பொருளாதார கொள்கை - செல்ல வேண்டிய பாதை” என்ற தலைப்பிலான கலந்துரையாடல் நிகழ்ச்சியில் பங்கேற்று, 40-க்கும் மேற்பட்ட பொருளாதார நிபுணர்கள் மற்றும் பல்துறை வல்லுநர்களுடன் உரையாடினார்.
இந்த கலந்துரையாடல் நிகழ்ச்சியில் பங்கேற்றவர்கள், பேரியல் பொருளாதாரம் மற்றும் வேலைவாய்ப்பு, வேளாண்மை மற்றும் நீர்வளம், ஏற்றுமதி, கல்வி மற்றும் சுகாதாரம் போன்ற முக்கிய பொருளாதார அம்சங்கள் குறித்து, ஐந்து குழுக்களாக தங்களது கருத்துக்களை பரிமாறிக்கொண்டனர்.
அப்போது பேசிய பிரதமர், கலந்துரையாடலில் பங்கேற்று, பொருளாதாரம் சார்ந்த பல்வேறு அம்சங்கள் குறித்து கருத்துக்களையும், ஆலோசனைகளையும் தெரிவித்தவர்களுக்கு நன்றி தெரிவித்துக் கொண்டார்.
மத்திய அமைச்சர்கள் திரு பியூஷ் கோயல் மற்றும் திரு ராவ் இந்தர்ஜித் சிங் ஆகியோர் இந்த கலந்துரையாடல் நிகழ்ச்சியில் கலந்து கொண்டனர். நித்தி ஆயோக் துணைத் தலைவர் திரு ராஜீவ் குமார் மற்றும் மத்திய அரசு, நித்தி ஆயோக்கைச் சேர்ந்த மூத்த அதிகாரிகளும் உடனிருந்தனர்.
(Visitor Counter : 117
பாதுகாப்பு அமைச்சகம்
அமெரிக்க கடற்படையுடன் இணைந்து இந்திய கடற்படை மற்றும் விமானப்படை மேற்கொண்ட கூட்டு பயிற்சி நிறைவடைந்தது
இந்திய பெருங்கடல் பகுதியில் அமெரிக்க கடற்படையுடன் இணைந்து இந்திய கடற்படை மற்றும் விமானப்படை மேற்கொண்ட இரண்டு நாள் ஒருங்கிணைந்த கூட்டு பயிற்சி 2021 ஜூன் 24 அன்று நிறைவடைந்தது.
இந்திய கடற்படையின் மிக் 29கே விமானம், நீண்டதூர ரோந்து விமானம், கப்பல்கள், ஹெலிகாப்டர்கள் உள்ளிட்டவையும், இந்திய விமானப்படையின் ஜாக்குவார் மற்றும் சு 30 எம்கேஐ போர் விமானங்கள், வானிலேயே எரிபொருள் நிரப்பும் விமானம் உள்ளிட்டவையும் இதில் பங்கேற்றன.
அமெரிக்கா தரப்பில் இருந்து ரோனால்ட் ரீகன் விமானம் தாங்கி போர்க் கப்பல், எஃப் 18 போர் விமானங்கள், ஹெலிகாப்டர்கள் உள்ளிட்டவை இரண்டு நாள் ஒருங்கிணைந்த கூட்டு பயிற்சியில் பங்கேற்றன.
இரு நாடுகள் இடையேயான கூட்டை வலுப்படுத்தவும், கூட்டு ராணுவங்களின் பகிர்ந்து கொள்ளக்கூடிய விஷயங்களை வலியுறுத்தவும், கடல்களில் சுதந்திரத்தை உறுதி செய்யவும், திறந்தவெளி மற்றும் அனைவரையும் உள்ளடக்கிய இந்தோ-பசிபிக்கான உறுதியை நிலைநாட்டவும், விதிகள் சார்ந்த சர்வதேச ஒழுங்கிற்கும் மற்றுமொரு மைல்கல்லாக இந்த பயிற்சி அமைந்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1730308
சாலைப் போக்குவரத்து மற்றும் நெடுஞ்சாலைத்துறை அமைச்சகம்
வாகனங்களுக்கான வர்த்தக சான்றிதழ் முறையில் விரிவான சீர்திருத்தங்கள்
மத்திய மோட்டார் வாகன விதிகள், 1989-இன் கீழ் வர்த்தக சான்றிதழ் முறையில் விரிவான சீர்திருத்தங்களை செப்டம்பர் 14, 2022 தேதியிட்ட அறிவிக்கையில் மத்திய சாலைப் போக்குவரத்து மற்றும் நெடுஞ்சாலைகள் அமைச்சகம் வெளியிட்டுள்ளது.
ஏற்கனவே நிலுவையில் உள்ள விதிகளில் காணப்படும் சில முரண்பாடுகள் காரணமாக வர்த்தக சான்றிதழ் குறித்து பல்வேறு விதமான விளக்கங்கள் வழங்கப்பட்டதுடன், ஏராளமான வர்த்தக நிறுவனங்கள் இன்னல்களையும் சந்திக்க நேர்ந்தது. மேலும், வர்த்தக சான்றிதழ்களுக்கான விண்ணப்பங்களை சாலை போக்குவரத்து அலுவலகங்களில் நேரடியாகச் சென்று சமர்ப்பிப்பது, நேர விரய நடைமுறையாக இருந்தது.
எளிதான வர்த்தகம் மேற்கொள்வதை ஊக்குவிக்கும் முயற்சியில் வர்த்தக சான்றிதழ் முறையை சீர்படுத்தி, எளிதான புதிய விதிகளை அமைச்சகம் அறிவித்துள்ளது.
இவற்றின் முக்கிய அம்சங்கள் பின்வருமாறு:
1. பதிவு செய்யாத அல்லது தற்காலிகமாக பதிவு செய்யப்பட்ட வாகனங்களுக்கு மட்டுமே வர்த்தக சான்றிதழ் தேவைப்படும். அதுபோன்ற வாகனங்களை விற்பனையாளர்/ தயாரிப்பாளர்/ மோட்டார் வாகனங்களின் இறக்குமதியாளர் அல்லது 126 விதியில் குறிப்பிடப்பட்டுள்ள சோதனை முகமை மட்டுமே வைத்திருக்க முடியும்.
2. சாலைப் போக்குவரத்து அலுவலகத்திற்குச் செல்லாமல் வாகன்  தளத்திலேயே வர்த்தக சான்றிதழ் மற்றும் வர்த்தக பதிவு குறியீடுகளுக்கு மின்னணு வாயிலாக விண்ணப்பிக்கலாம். மேலும், ஒரே விண்ணப்பத்தில் பல்வேறு விதமான வாகனங்களுக்கும் விண்ணப்பிக்கலாம்.
3. வர்த்தக சான்றிதழ் வழங்குவதற்கான அல்லது புதுப்பிப்பதற்கான கால அவகாசம் 30 நாட்களாக நிர்ணயிக்கப்பட்டுள்ளது. 30 நாட்களுக்குத் தீர்வு காணப்படாத விண்ணப்பங்கள் அங்கீகரிக்கப்பட்டதாகக் கருதப்படும்.
4. வர்த்தக சான்றிதழ் செல்லுபடியாகும் காலம், 12 மாதங்களில் இருந்து 5 வருடங்களாக உயர்த்தப்பட்டுள்ளது.
5. விற்பனையாளர் அங்கீகாரங்களை ஒரே சீராக கொண்டு வருவதற்கு, விற்பனையாளர் அங்கீகார சான்றிதழ்  அறிமுகப்படுத்தப்பட்டுள்ளது.
6. கடைகள்/ சேமிப்பு கிடங்குகளில் விற்பனையாளர் அங்கீகார சான்றிதழை காட்சிப்படுத்துவது கட்டாயமாக்கப்பட்டுள்ளது.
7. நவம்பர் 1, 2022 முதல் இந்த விதிகள் அமலுக்கு வரும். தற்போது நிலுவையில் உள்ள வர்த்தக சான்றிதழ்கள், அவற்றின் புதுப்பிப்பு காலம் வரை செல்லுபடியாகும்.
அரசிதழில் வெளியிடப்பட்டுள்ள அறிவிக்கையைக் காண்பதற்கான இணைப்பு: https://static.pib.gov.in/WriteReadData/specificdocs/documents/2022/sep/doc2022917105701.pdf
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம் https://www.pib.gov.in/PressReleasePage.aspx?PRID=1859978
சுகாதாரம் மற்றும் குடும்ப நலத்துறை அமைச்சகம்
மத்திய சுகாதாரத்துறை இணையமைச்சர் டாக்டர் பாரதி பிரவீன் பவார் நாளை நாசிக்கில் மத்திய அரசு நலவாழ்வு மையத்தை தொடங்கி வைக்கிறார்
மத்திய சுகாதாரம் மற்றும் குடும்ப நலத்துறை இணையமைச்சர் டாக்டர் பாரதி பிரவீன் பவார், நாசிக்கில் நாளை மத்திய அரசின் சுகாதாரத்திட்ட நலவாழ்வு மையத்தை தொடங்கி வைக்கிறார்.
இந்த நிகழ்ச்சியில் நடைபெறவுள்ள கூட்டத்திலும் டாக்டர் பவார் உரையாற்றுவார். நாசிக் பாதுகாவல் அமைச்சர் திரு சாகன் புஜ்பால், நாசிக் மேயர் திரு சதீஷ் குல்கர்னி, நாடாளுமன்ற உறுப்பினர்கள் டாக்டர் சுபாஷ் பாம்ரே, ஹேமந்த் கோட்சே உள்ளிட்டோர் இதில் கலந்து கொள்கின்றனர்.
மகாராஷ்டிரா மாநிலத்தில், மும்பை, புனே, நாக்பூருக்கு அடுத்தபடியாக, மத்திய அரசின் நலவாழ்வு மையம் செயல்படவுள்ள நான்காவது நகராகும் நாசிக். நாசிக்கில், புதிய அலோபதி நலவாழ்வு மையத்துக்கு கடந்த ஆண்டு ஜூன் 10-ம்தேதி ஒப்புதல் அளிக்கப்பட்டது. நாடு முழுவதும், 74 நகரங்களில் உள்ள நலவாழ்வு மையங்களில் 38.5 லட்சத்துக்கும் அதிகமான பயனாளிகள் பயனடைந்து வருகின்றனர்.
மேலும் விவரங்களுக்கு ஆங்கில செய்திக்குறிப்பை காணவும்.
https://pib.gov.in/PressReleasePage.aspx?PRID=1786910
பிரதமர் அலுவலகம்
நேபாள பிரதமர், பிரதமர் மோடியுடன் தொலைபேசி மூலம் உரையாடல்
நேபாள பிரதமர் மேதகு புஷ்ப கமல் தஹல் பிரசண்டா திரு. நரேந்திர மோடியுடன் இன்று தொலைபேசியில் உரையாடினார்.
நேபாள அதிபர் மேதகு பித்யா தேவி பண்டாரி சமீபத்தில் இந்தியாவிற்கு மேற்கொண்ட சுற்றுப் பயணம் வெற்றிகரமாக முடிந்தது உட்பட இந்திய – நேபாள உறவில் சமீபத்தில் ஏற்பட்டுள்ள முன்னேற்றங்கள் குறித்து இரு பிரதமர்களும் விவாதித்தனர்.
அரசியலமைப்புச் சட்டத்தை அமல்படுத்துவதில் நடைமுறை செயல்படுத்துவதில் அனைத்து பங்குதாரர்களையும் கணக்கில் எடுத்துக்கொள்ள மேற்கொள்ளப்படும் முயற்சிகள் குறித்து பிரதமர் பிரசண்டா எடுத்துரைத்தார். கடந்த 20 ஆண்டுகளில் முதல் முறையாக நேபாளத்தில் உள்ளாட்சி தேர்தல்களை நடத்த உள்ளதாக கூறிய பிரதமர் பிரசண்டா இது சம்பந்தமாக இந்தியா ஒத்துழைப்பு தரவேண்டும் என்று கேட்டுக்கொண்டார்.
அமைதி, நிலைத்தன்மை மற்றும் சமூக-பொருளாதார மாற்றங்களை கொண்டுவர நேபாள நாடும் அந்நாட்டு மக்களும் மேற்கொண்டு வரும் முயற்சிக்கு இந்திய அரசு மற்றும் இந்திய மக்களின் வாழ்த்துகளை பிரதமர் மோடி தெரிவித்தார். மேலும் நேபாள நாட்டில் நடக்கவுள்ள உள்ளாட்சி தேர்தலுக்கு தேவையான அனைத்து உதவிகளையும் இந்தியா செய்யும் என்றும் பிரதமர் மோடி உறுதி அளித்தார்.
இந்தய-நேபாள மக்களின் நன்மைக்காக பல்முனை கொண்ட இந்திய – நேபாள ஒத்துழைப்பு உறவுகளை மேலும் வலுபடுத்த இருதலைவர்களும் தங்களின் உறுதிப்பாட்டை மீண்டும் வலியுறுத்தினர்.
பெட்ரோலியம் மற்றம் இயற்கை எரிவாயு அமைச்சகம்
கர்நாடகா மாநிலம் பாடூரில் உள்ள கேந்திரமான பெட்ரோல் இருப்பை வெளிநாடுகளில் இருந்து செயல்பட்டு வரும் தேசிய எண்ணெய் நிறுவனங்கள் நிரப்பிக் கொள்ள மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் கூடிய மத்திய அமைச்சரவை கர்நாடக மாநிலம் பாடூரில் உள்ள கேந்திரமான பெட்ரோல் சேமிப்புக் கிடங்கை வெளிநாடுகளில் இருந்து செயல்பட்டு வரும் தேசிய எண்ணெய் நிறுவனங்கள் பயன்படுத்திக் கொள்ள தனது ஒப்புதலை வழங்கியது. பாடூரில் உள்ள கேந்திர பெட்ரோல் சேமிப்புக் கிடங்கு என்பது பூமிக்குக் கீழே குகைப் பாறைகளில் சேமிப்பதாகும். இதன் மொத்த கொள்ளளவு 25 லட்சம் மெட்ரிக் டன்கள் ஆகும். தலா 6.25 லட்சம் மெட்ரிக் டன்களைக் கொண்ட நான்கு பகுதிகளாக இது அமைந்துள்ளது. மத்திய அரசின் பட்ஜெட் உதவியை சார்ந்திருப்பதைக் குறைக்கும் நோக்குடனேயே பொது-தனியார் கூட்டுச் செயல்பாட்டு முறையில் இந்த கையிருப்பை பயன்படுத்திக் கொள்வது என முடிவு செய்யப்பட்டது.
இந்திய கேந்திரமான பெட்ரோலிய சேமிப்பு நிறுவனம்  என்ற நிறுவனம் மொத்தம் 53 லட்சத்து 30 ஆயிரம் மெட்ரிக் டன்கள் கச்சா எண்ணெயை சேமித்து வைக்க பூமிக்கடியில் குகைபோன்ற அமைப்புகளை உருவாக்கி நடத்தி வருகிறது. இவை விசாகப்பட்டினம்  மங்களூர்  பாடூர்  இந்த திட்ட்த்தின் முதல் கட்டத்தில் உருவாக்கப்பட்டுள்ள இந்த சேமிப்புக் கிடங்குகள் மூன்றும் சேர்ந்து 2017-18ஆம் ஆண்டின் நுகர்வு புள்ளிவிவரங்களின்படி இந்தியாவின் 95 நாட்களுக்கான தேவைகளை நிறைவேற்றுவதாக இருக்கும். கூடுதலாக இதுபோன்று 65 லட்சம் கொள்ளளவு கொண்ட சேமிப்புக் கிடங்குகளை ஒடிசா மாநிலத்தின் சண்டிகோல் மற்றும் கர்நாடகாவின் பாடூர் ஆகிய இடங்களில் உருவாக்கவும் 2018 ஜூனில் அரசு கொள்கையளவிலான ஒப்புதல் வழங்கியிருந்தது. இவை நிறைவேறும்போது இந்தியாவின் 11.5 நாள் பெட்ரோல் தேவைகளை நிறைவு செய்வதாக அவை இருக்கும்.
நிதி அமைச்சகம்
பொருளாதாரத்தை முறைப்படுத்தவும், வரித்தளத்தை விரிவுப்படுத்தவும் ஜி.எஸ்.டி. வழிவகுத்துள்ளது
வரலாற்றுச் சிறப்புமிக்க வரி சீர்திருத்தமான சரக்கு மற்றும் சேவை வரி  பொருளாதாரத்தை முறைப்படுத்தவும் மறைமுக வரிகள் மட்டுமின்றி நேர்முக வரிகளையும் அதிகப்படுத்த வழிவகுத்துள்ளது. கடந்த காலத்தில் சிறுவகை உற்பத்தியாளர்கள் மற்றும் நுகர்வு குறித்த தகவல்களை மத்திய அரசு ஓரளவே வைத்திருந்தது. ஏனெனில் பொருள் உற்பத்தி நிலையில் மட்டுமே உற்பத்தி வரி விதிக்கப்பட்டது. மாநிலங்கள் தங்களின் எல்லைகளுக்கு வெளியே உள்ள தொழில் நிறுவனங்களின் செயல்பாடுகள் பற்றி குறைந்த தகவலையே கொண்டிருந்தன. தற்போது ஜி.எஸ்.டி. காரணமாக நேரடி மற்றும் மறைமுக வரிவசூல் குறித்த தகவல்கள் மத்திய-மாநில அரசுகளுக்கு தடையின்றி கிடைப்பது சாதாரணமாகி விட்டது.
வரியின் அடித்தள விரிவாக்கத்திற்கான அறிகுறிகள் முன்கூட்டியே தெரிகின்றன. 2017 ஜூன், ஜூலை இடையே 6.6 லட்சம் புதிய முகவர்கள் ஜி.எஸ்.டி. பதிவை கோரியுள்ளனர். முன்னதாக இவர்கள் வரிவிதிப்பிற்கு வெளியே இருந்தவர்கள். முறைப்படுத்துதலுக்கான அனுகூலங்கள் அதிகரிக்கும்போது அதன் தொடர்ச்சியாக இத்தகைய பதிவுகளும் அதிகரிக்கும் என்று எதிர்பார்க்கப்படுகிறது. ஜவுளித்துறை முழுவதும் தற்போது வரிவளையத்தின் கீழ் கொண்டு வரப்பட்டுள்ளது. மேலும் நிலப்பிரிவு மற்றும் கட்டப்படவிருக்கும் வீடுகளை குறிக்கின்ற ”பணி ஒப்பந்தங்களுக்கான” மனை வணிக பரிவர்த்தனைகளும் இந்த வரிவளையத்தின் கீழ் கொண்டு வரப்பட்டுள்ளன. இந்த நடைமுறை மாபெரும் வெளிப்படைத்தன்மையையும் ஏற்கனவே வரிவளையத்திற்கு வெளியே இருந்த சிமெண்ட், இரும்பு மற்ற சில பொருட்களை முறைப்படுத்துவதையும் அனுமதிக்கும். இந்த ஒழுங்குமுறை காரணமாக வரி செலுத்தும் போது கணக்குக் காட்ட உள்ளீடு பொருட்கள் வாங்கப்பட்டதற்கான ஆவணங்களை பெறுவது கட்டுமான தொழிலில் ஈடுபட்டிருப்போருக்கு அவசியமானதாகும்.
மாநில அரசுகளுக்கும், மத்திய அரசுக்கும் பொதுவான மறைமுக வரியான ஜி.எஸ்.டி. அறிமுகத்தால் அனைத்து நடைமுறைகளும் டிஜிட்டல்மயமாவதோடு மிகப் பெரிய சீர்திருத்த நடவடிக்கையாகவும் இது அமைகிறது. இதன் மூலம் ஏற்கனவே கூடுதல் வேலைகள் உருவாக்கப்பட்டுள்ளன. கணக்குப் புத்தகங்களில் பதிவு செய்யப்படாத பரிவர்த்தனைகள் ரத்து செய்யப்படுகின்றன. இவையெல்லாம் இதுவரை வரிவளையத்திற்கு வெளியே இருந்தன. வரிவிதிப்பு முறையில் வெளிப்படைத்தன்மையையும் வரி வசூலை அதிகரிக்கவும் ஜி.எஸ்.டி. வடிவமைக்கப்பட்டுள்ளது. இது ஒரு நபரை பெருந்தன்மை உள்ளவராக மாற்றுகிறது.  வரிவளையத்திற்கு வெளியே இருந்தவர்களுக்கு இது சிக்கலை அதிகரிக்கும்.
நடைமுறைகளை எளிமையாக்குவதற்காக 2017 ஜூலை முதல் தேதி ஜி.எஸ்.டி. அமலாக்கப்பட்டதிலிருந்து எண்ணற்ற நடைமுறை மாற்றங்கள் செய்யப்பட்டுள்ளன. வரிசெலுத்துவோருக்கான அறிவுறுத்தல், அறிவு பகிர்தல், தகவல்களை அளித்தல், கேள்வி பதில்களுக்கு விடை கூறுதல் ஆகிய வழிகளில் உதவி செய்வது போன்ற விரிவான நடவடிக்கைகள் மேற்கொள்ளப்பட்டன. மேலும் வரிசெலுத்துவோருக்கு வசதிகளை செய்து தரவும், வாடிக்கையாளர்களுக்கு பயன்களை நீடிக்கவும் இன்னும் கூடுதலான எளிமையாக்க நடவடிக்கைகளும் மேற்கொள்ளப்பட்டு வருகின்றன.
(Visitor Counter : 108
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கொல்கத்தாவில் நடைபெற்ற ஜி 20 அமைச்சர்கள் மாநாட்டின் போது, இங்கிலாந்து அமைச்சர் திரு டாம் துகெந்தட், அமைச்சர் டாக்டர் ஜிதேந்திர சிங்குடன் 'இருதரப்பு' பேச்சுவார்த்தை நடத்தினார்
இங்கிலாந்து பாதுகாப்புத் துறை அமைச்சர் திரு. டாம் துகெந்தட், மத்திய அமைச்சர் டாக்டர் ஜிதேந்திர சிங்கை சந்தித்து, கொல்கத்தாவில் நடைபெற்று வரும் ஜி 20 ஊழல் எதிர்ப்பு அமைச்சர்கள் மாநாட்டின் போது ஒரு "இருதரப்பு" பேச்சுவார்த்தை நடத்தியதுடன், இந்தியாவுடனான நெருக்கமான ஒத்துழைப்பை மீண்டும் உறுதிப்படுத்தினார். அவருடன் பிரிட்டிஷ் அரசாங்கத்தின் உயர்மட்ட தூதுக்குழுவும் வந்துள்ளது.
மிகவும் வெளிப்படையான மற்றும் ஊழலற்ற சமூகத்தை உருவாக்க இரு நாடுகளும் பாடுபடுவதாகக் கூறிய டாக்டர் ஜிதேந்திர சிங், ஊழலுக்கு எதிராக பூஜ்ஜிய சகிப்புத்தன்மையின் கண்டிப்பான கொள்கையை இந்தியா கொண்டுள்ளது என்று பிரதமர் திரு நரேந்திர மோடி மீண்டும் வலியுறுத்தியுள்ளார் என்றார்.
தகவல் மற்றும் தொலைத்தொடர்பு தொழில்நுட்ப  கண்டுபிடிப்புகளைப் பகிர்வது, ஒத்துழைப்பை ஊக்குவித்தல் ஆகியவற்றுடன், ஊழலைத் தடுப்பதற்கும் எதிர்த்துப் போராடுவதற்கும் கூட்டாண்மைகளை உருவாக்குவதில் இரு நாடுகளுக்கும் இடையே பரந்த ஒத்துழைப்புக்கு டாக்டர் ஜிதேந்திர சிங் அழைப்பு விடுத்தார்.
ஊழலுக்கு எதிரான ஐக்கிய நாடுகள் உடன்படிக்கையில்  கையெழுத்திட்டுள்ள இந்தியா, வெளிநாட்டு அரசு அதிகாரிகளின் லஞ்சம்  தொடர்பான யு.என்.சி.ஏ.சியின் பிரிவு 16 ஐயும் செயல்படுத்த வேண்டும் என்ற இங்கிலாந்தின் முன்மொழிவை திரு துகெந்தட் புதுப்பித்தார். பிரிட்டன் உறுப்பினராக உள்ள ஓ.இ.சி.டி லஞ்ச எதிர்ப்பு மாநாடு என்று அழைக்கப்படும் சர்வதேச வணிக பரிவர்த்தனைகளில் வெளிநாட்டு அரசு அதிகாரிகளின் லஞ்சத்தை எதிர்த்துப் போராடுவதற்கான பொருளாதார ஒத்துழைப்பு மற்றும் மேம்பாட்டுக்கான அமைப்பின்  உடன்படிக்கையில் இந்தியா கையெழுத்திட வேண்டும் என்றும் அவர் அழைப்பு விடுத்தார்.யு.என்.சி.ஏ.சி.க்கு இந்தியா ஏற்கனவே ஒப்புதல் அளித்துள்ளது என்று ஜிதேந்திர சிங் கூறினார்.
"டிசம்பர் 1, 2022 அன்று, பிரதமர் மோடி தலைமையிலான இந்தியா, உலகளாவிய நெருக்கடிகளுக்கு மத்தியில் ஜி 20 தலைமைப் பொறுப்பை ஏற்றது. "வசுதைவ குடும்பகம்" என்ற இந்தியாவின் செய்தியை ஏற்றுக்கொண்டு, ஜி 20 இன் வளர்ந்த மற்றும் வளர்ந்து வரும் பொருளாதாரங்கள் ஊழலை எதிர்த்துப் போராடுவது போன்ற முக்கியமான உலகளாவிய பிரச்சினைகளைக் கையாள்வதில் பொறுப்புகளைப் பகிர்ந்து கொள்ள ஒன்றிணைந்துள்ளன, "என்று அமைச்சர் ஜித்தேந்திர சிங் கூறினார்.
அரசின் செயல்பாட்டில் வெளிப்படைத்தன்மை மற்றும் பொறுப்புணர்வை உறுதி செய்ய நடவடிக்கை எடுக்கப்பட்டுள்ளது என்று டாக்டர் ஜிதேந்திர சிங் கூறினார். மின் ஆளுமையை ஏற்றுக்கொள்வது, நேரடி பணப்பரிமாற்றத்திற்கு ஆதார் முறையை அமல்படுத்துவது, கொள்முதல் சீர்திருத்தங்கள் மற்றும் பொது அலுவலகங்களில் குடிமக்கள் சாசனங்கள் ஆகியவை இதில் அடங்கும்.
ஜி 20 ஊழல் எதிர்ப்பு பணிக்குழு  மன்றம் மற்றும் அது தொடர்பான கூட்டுக் கூட்டங்களில் இந்தியா தீவிரமாக பங்கேற்கிறது என்று டாக்டர் ஜிதேந்திர சிங் கூறினார்.
"இந்தியாவின் தலைமையின் கீழ், ஜி 20 ஏ.சி.டபிள்யூ.ஜி மூன்று உயர்மட்ட கொள்கைகளை ஏற்றுக்கொள்வது மற்றும் மூன்று வெற்றிகரமான பணிக்குழு கூட்டங்களை நடத்துவது உள்ளிட்ட குறிப்பிடத்தக்க மைல்கற்களை எட்டியுள்ளது. ஊழலுக்கு எதிரான போராட்டத்தில் சர்வதேச ஒத்துழைப்பை எளிதாக்குவதற்கும் பொறுப்புக்கூறலை அதிகரிப்பதற்கும் இது அரசியல் உத்வேகத்தை அளிக்கும்" என்று அவர் கூறினார்.
பழங்குடியினர் நலத்துறை அமைச்சகம்
பழங்குடியினருக்கு பல திட்டங்களின் கீழ் உதவி: மாநிலங்களவையில் பழங்குடியினத்துறை அமைச்சர் அர்ஜூன் முண்டா தகவல்
பழங்குடியினர் நலத்துறை அமைச்சர் அர்ஜூன் முண்டா, இணையமைச்சர் திருமதி ரேணுகா சிங் சாருதா ஆகியோர் மாநிலங்களவையில் எழுத்துபூர்வமாக அளித்த பதிலில் கூறியதாவது:
கொவிட்-19 தொற்றுக்கு பின்பு, பொருளாதார வளர்ச்சியை மீட்பதற்கான திட்டம் வகுக்க பழங்குடியினத்துறை அமைச்சகம் குழு ஒன்றை அமைத்தது. எங்கள் வேண்டுகோளை ஏற்று, முடக்க காலத்தில் வனப்பொருட்களை சேகரிப்பதற்கான விதிமுறைகளை மத்திய உள்துறை அமைச்சகம் தளர்த்தியது. வனப் பொருட்களுக்கான குறைந்தபட்ச ஆதரவு விலையை பழங்குடியினர் நலத்துறை அமைச்சகம் மாற்றியமைத்தது. 23 புதிய வன உற்பத்தி பொருட்கள், குறைந்தபட்ச ஆதரவு விலை பட்டியலில் சேர்க்கப்பட்டது. இதன் மூலம் வன சேகரிப்பு பொருட்களின் எண்ணிக்கை 73 ஆக அதிகரித்துள்ளது.
வன உற்பத்தி பொருட்களை ஆன்லைன் மூலம் கொள்முதல் செய்வதற்கான வசதிகள் மேம்படுத்தப்பட்டன.
பழங்குடியினருக்கான நலத்திட்டங்களுக்கு, பழங்குடியினர் துணை திட்ட நிதியை பயன்படுத்தி கொள்ளுமாறு மாநிலங்கள்/யூனியன் பிரதேசங்கள் கேட்டுக் கொள்ளப்பட்டன.
இதன் மூலம் பழங்குடியினர் வசிக்கும் பகுதிகளில் சமூதாய சமயற்கூடங்கள் அமைக்கப்பட்டன. அவர்களுக்கு தேவையான ரேஷன் பொருட்கள், அடிப்படை நிதியுதவி ஆகியவை உறுதி செய்யப்பட்டன.
பழங்குடியினர் கிராமங்களில் காய்கறி விவசாயத்துக்கு நீர்பாசன வசதிகள் மேம்படுத்தப்பட்டன.
ஆடு, காளான், தேனி வளர்ப்பு வசதிகள் செய்தி கொடுக்கப்பட்டன. மீன் பிடி உபகரணங்கள் வழங்கப்பட்டன.
வங்கி கடன் உதவியுடன் சுயவேலைவாய்ப்பு பயிற்சிகள், இளைஞர்களுக்கு திறன் மேம்பாடு பயிற்சிகள் வழங்கப்பட்டன. பழங்குடியின பகுதிகளில் தனிமைபடுத்தல் மையங்கள் அமைத்து கொடுக்கப்பட்டன.
பழங்குடியினர் மேம்பாட்டுக்கு, 40 மத்திய அமைச்சகம்/ துறைகள் 4.3% முதல் 17.5% வரை நிதி ஒதுக்க கட்டாயப்படுத்தப்பட்டன.
பழங்குடியினர் ஆராய்ச்சி மையங்கள் நடத்திய ஆய்வுகள் மூலம் பழங்குடியினர் மக்கள் சந்திக்கும் பிரச்னைகள் சுட்டிக் காட்டப்பட்டன.
பழங்குடியின மக்களுக்கு பல திட்டங்களின் கீழ் உதவிகள் செய்யப்பட்டு வருகின்றன. 9 வகுப்பு முதல் மேல் படிப்பு படிக்கம் மாணவர்களுக்கு தனி தனி பிரிவுகளில் கல்வி உதவித் தொகை வழங்கப்படுகின்றன.
மத்தியப் பிரதேசம் பர்வானின் பகுதியில் பழங்குடியின கலைஞர்களுக்கு ‘பாக்’ என்ற அச்சுப் பயிற்சியை பத்மஸ்ரீ விருது பெற்ற யூசப் கத்ரி வழங்கி வருகிறார். இதன் மூலம் அப்பகுதி பழங்குடியினர்களின் வாழ்வாதாரம் உறுதி செய்யப்படுகிறது.
(Visitor Counter : 114
மத்திய அமைச்சரவை
பிரதம மந்திரி ஷ்ரம் யோகி மந்தான் ஓய்வூதியத் திட்டத்திற்கு மின்னணுவியல் மற்றும் தகவல் தொழில்நுட்ப அமைச்சகத்தின் கீழ் பொது சேவை மையங்களை சேர்க்கை முகமைகளாக சேர்ப்பதற்கு மத்திய அமைச்சரவை ஒப்புதல்
பிரதம மந்திரி ஷ்ரம் யோகி மந்தான் ஓய்வூதியத் திட்டத்திற்கு மத்திய மின்னணுவியல் மற்றும் தகவல் தொழில்நுட்ப அமைச்சகத்தின் கீழ் பொது சேவை மையங்களை சேர்க்கை முகமைகளாக சேர்ப்பதற்கு பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் வழங்கப்பட்டது. அதோடு மற்ற அமைச்சரவைகள் / துறைகள் / நலவாரியங்கள் மற்றும் மத்திய, மாநில அரசு முகமைகளில் சந்தாதாரர் பங்குகளுக்கு பதிலாக பங்குச்சந்தை வைப்புக்கு ஒப்புதல் வழங்கப்பட்டது.
பயன்பாடு :
இந்த ஒப்புதலின் காரணமாக 60 வயதை எட்டிய முறைசாரா துறையைச் சேர்ந்த ஊழியர்கள், சமூக பாதுகாப்பாக மாதம் ஒன்றுக்கு 3,000 ரூபாய் ஓய்வூதியமாக பெறுவார்கள்.
பிரதமர் அலுவலகம்
மக்களுக்கு பிரதமர் ராம நவமி வாழ்த்து
ராம நவமி திருநாளை முன்னிட்டு பிரதமர் திரு. நரேந்திர மோடி மக்களுக்கு நல்வாழ்த்துகளைத் தெரிவித்துள்ளார்.
“रामनवमी के पावन अवसर पर समस्त देशवासियों को हार्दिक शुभकामनाएं। जय श्रीराम!”, என்று பிரதமர் கூறியுள்ளார்.
பாதுகாப்பு அமைச்சகம்
டிஆர்டிஓ-வின் 2-டிஜி: கொவிட்-19 தொற்றுக்கு எதிரான மருந்தின் அவசரகால பயன்பாட்டிற்கு இந்திய மருந்துகள் கட்டுப்பாட்டு அமைப்பு அனுமதி
கொவிட்-19 தொற்றுக்கு எதிராக பாதுகாப்பு ஆராய்ச்சி மற்றும் மேம்பாட்டு நிறுவனமான டிஆர்டிஓ-வின் ஆய்வகமான அணு மருந்தியல் மற்றும் அது சார்ந்த அறிவியல் நிறுவனம், ஹைதராபாத்தின் டாக்டர் ரெட்டிஸ் லேபாரட்டரிஸ் நிறுவனத்துடன் இணைந்து உருவாக்கியுள்ள 2-டிஜி  என்ற தடுப்புமருந்தின் அவசரகால பயன்பாட்டிற்கு இந்திய மருந்துகள் கட்டுப்பாட்டு அமைப்பு கடந்த மே 1-ஆம் தேதி அனுமதி அளித்தது.
பெருந்தொற்றுக்கு எதிரான நடவடிக்கைகளை மேற்கொள்ளுமாறு பிரதமர் திரு நரேந்திர மோடி விடுத்த அழைப்பை ஏற்று டிஆர்டிஓ நிறுவனம் இந்த மருந்தைத் தயாரிக்கும் பணியில் ஈடுபட்டது. கடந்த ஆண்டு ஏப்ரல் மாதம் ஏற்பட்ட பெருந்தொற்றின் முதல் அலையின் போது நடத்தப்பட்ட சோதனையில் இந்த மருந்து கொவிட் தொற்றுக்கு எதிராகவும், தொற்றுப் பரவலை கட்டுப்படுத்துவதையும் விஞ்ஞானிகள் கண்டுபிடித்தனர்.
அதன் பிறகு கடந்த ஆண்டு மே மாதம் முதல் இந்த ஆண்டு மார்ச் மாதம் வரை நடைபெற்ற பல்வேறு கட்ட சோதனைகளில், 2-டிஜி மருந்தில் உள்ள மூலக்கூறுகளால், மருத்துவமனையில் அனுமதிக்கப்பட்டுள்ள நோயாளிகள் விரைவாக குணமடையவும், பிராணவாயுவின் தேவையைக் குறைக்கவும் முடியும் என்பது தெரியவந்துள்ளது.
மிதமானது முதல் தீவிரமானது வரை தொற்று உள்ள நோயாளிகளுக்கு பொதுவான மருந்துகளுடன் 2-டிஜி மருந்தையும் சேர்த்து வழங்குவதற்கு இந்திய மருந்துகள் கட்டுப்பாட்டு அமைப்பு அனுமதி வழங்கியுள்ளது.
கொவிட் பெருந்தொற்றின் இரண்டாவது அலையில் ஏராளமான நோயாளிகளுக்கு பிராணவாயுவும், மருத்துவமனையில் அனுமதியும் தேவைப்படும் சூழலில், மருத்துவமனையில் அனுமதிக்கப்படும் நாட்களின் எண்ணிக்கையைக் குறைத்து, ஏராளமான உயிர்களைப் பாதுகாக்கும் வரப்பிரசாதமாக 2-டிஜி மருந்து அமையும் என்று எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1717007
----
(Visitor Counter : 294
சிறப்பு சேவைகள் மற்றும் கட்டுரைகள்
இந்திய தொல்பொருள் இடமான அரிக்கமேட்டில் விழிப்புணர்வு மற்றும் தூய்மை இயக்க பணிகள் நடைபெற்றது
தூய்மை இயக்கத்தின் ஒரு பகுதியாக மத்திய சுற்றுலா அமைச்சகத்தின் தென் மண்டல அலுவலகம், புதுச்சேரி சுற்றுலா வளர்ச்சி கழகம், ஹோட்டல் மேலாண்மை கழகத்துடன் இணைந்து இந்திய தொல்பொருள் இடமான அரிக்கமேட்டில் விழிப்புணர்வு மற்றும் தூய்மை இயக்க பணியை செப்டம்பர் 22, 2022 காலை 6 மணிக்கு மேற்கொண்டது.
இதில் கலந்துகொண்ட 75 பங்கேற்பாளர்கள், தூய்மை மற்றும் பசுமை சுற்றுச்சூழலை உறுதி செய்ய உறுதி மொழி ஏற்றுக்கொண்டனர். அரிக்கமேடு தொல்பொருள் இடத்தை சுற்றி காலை 6 மணி முதல் 9 மணி வரை தூய்மை பணிகள் நடைபெற்றன.
சேகரிக்கப்பட்ட குப்பைகளை, மறுசுழற்சி செய்யவும் வழிகாட்டி நெறிமுறைகளின் படி, அப்புறப்படுத்தவும் உள்ளூர் பஞ்சாயத்து நிர்வாகத்திடம் ஒப்படைக்கப்பட்டது.
இப்பணியில் பங்கேற்றவர்களுக்கு சான்றிதழ்கள் வழங்கப்பட்டன. பொதுமக்களிடையே விழிப்புணர்வு ஏற்படுத்தும் வகையில், ஒரு முறை பயன்படுத்தும் பிளாஸ்டிக்கை பயன்படுத்தவேண்டாம் என்ற வாசகங்கள் அடங்கிய பதாகைகள் வைக்கப்பட்டிருந்தன.